มันนี่ทูเดย์
คปก.จี้รัฐคุมเข้มทวงถามหนี้นอกระบบ
22 ต.ค. 2557

คปก.จี้รัฐคุมเข้มทวงถามหนี้นอกระบบ
คณะกรรมการปฏิรูปกฎหมาย (คปก.) ได้เสนอบันทึกความเห็นและข้อเสนอแนะร่างพระราชบัญญัติการทวงถามหนี้ พ.ศ. ... ต่อ พล.อ.ประยุทธ์ จันทร์โอชา นายกรัฐมนตรีและประธานสภานิติบัญญัติแห่งชาติ (สนช.) โดยมีสาระสำคัญให้ขยายขอบเขตการบังคับใช้ร่าง พ.ร.บ. ให้ครอบคลุมถึงหนี้นอกระบบ และเห็นว่าการทวงถามหนี้ในประเทศไทย ยังมีลักษณะอื่นที่ไม่ใช่สินเชื่อส่วนบุคคลอย่างเดียว จึงขอให้ปรับนิยามคำว่า “สินเชื่อ” เพื่อให้ครอบคลุมถึงหนี้ทุกประเภท และนิยาม “ลูกหนี้” ให้หมายความรวมถึงบุคคลธรรมดาและนิติบุคคล อีกทั้งยังกำหนดพฤติกรรมหรือลักษณะของการทวงถามหนี้ที่ไม่เหมาะสม ให้ได้สัดส่วนกับโทษที่กำหนด โดยหากเป็นโทษทางอาญาจะต้องตีความอย่างเคร่งครัดและกำหนดฐานความผิดให้ชัดเจน พร้อมทั้งเสนอให้รัฐเข้าระงับข้อพิพาทระหว่างเอกชน โดยวิธีพิจารณาความแพ่ง เพื่อลดปัญหาการทวงถามหนี้ที่ไม่เป็นธรรม 
ธกส.หยุดจ่ายเงินชาวนาปรับปรุงระบบชั่วคราว
รายงานข่าวจากธนาคารเพื่อการเกษตรและสหกรณ์การเกษตร (ธ.ก.ส.) ระบุว่า เมื่อวันที่ 21 ต.ค.ที่ผ่านมา ธนาคารไม่ได้ดำเนินการจ่ายเงินให้กับชาวนาในอัตราไร่ละ 1,000 บาท ตามการปลูกข้าวจริงไม่เกินครัวเรือนละ 15 ไร่ หรือไม่เกิน 1.5 หมื่นบาท เนื่องจาก ธ.ก.ส.ได้ทำการปิดปรับปรุงระบบชั่วคราว เพื่อให้พนักงานลงทะเบียนและรายละเอียดข้อมูลชาวนาเข้าระบบ ถึงเวลา 22.00 น. และเตรียมจ่ายเงินให้ชาวนาในวันที่ 22 ต.ค.นี้ โดยจะเริ่มโอนเงินให้ชาวนาที่ได้รับการตรวจสอบข้อมูลอย่างถูกต้องแล้ว ตั้งแต่เวลา 07.00 น.เป็นต้นไป